**Projektas Studentų diena 2018**

Projektas „Studentų diena-2018“ finansuotas iš Akmenės rajono Savivaldybės jaunimo iniciatyvų ir laisvalaikio užimtumo programos. Projekto tikslas – skatinti mokinius būti atsakingais už savo profesinės veiklos tobulinimą ir asmeninės profesinės saviraiškos plėtotę, suteikti žinių planuojant profesinę karjerą, palaikyti ryšius su Lietuvos švietimo įstaigomis, buvusiais mokiniais, skatinti grįžimą į Akmenės kraštą. Projektas „Studentų diena“ vyksta Ramučių gimnazijoje, tačiau į ją kviečiami ir Akmenės rajono mokyklų mokiniai ir mokytojai.

 Renginio metu buvo kalbama apie profesijos pasirinkimą, konsultuojama, kas gali padėti renkantis profesiją, kur galima gauti pagalbos, vyko susitikimai tarp mokinių ir įvairių švietimo įstaigų dėstytojų, studentų, kurių metu jie buvo informuojami apie mokymo įstaigos reikalavimus, studijų programas, jų galimybes. Mokymo įstaigos paruošė stendus ir pertraukų metu pristatė savo mokyklas, dalinosi dalomąją medžiagą. Pamokų metu vyko įvairūs užsiėmimai klasėse, bibliotekoje. Jų metu mokiniai uždavė jiems rūpimus klausimus. Pertraukų metu veikė pokalbių kavinė „Labas“, kurioje buvo galima neoficialiai bendrauti, pasimatyti su draugais. Studentų diena buvo apibendrinama aktų salėje, klausantis grupės iš Kauno „Intervalai“. Tai tęstinis projektas. Šiais metais sulaukėme dėstytojų ir studentų iš 8 mokymo įstaigų, iš įvairių Lietuvos vietų  - Šiaulių valstybinės kolegijos, Mykolo Romerio universiteto, Vilniaus Gedimino technikos universiteto, Kauno technologijų kolegijos, Klaipėdos valstybinės kolegijos, Vilniaus universiteto, Šiaulių universiteto, Kauno kolegijos. Renginys skirtas Akmenės rajono mokiniams, tad sulaukėme besidominčių svečių iš Ventos gimnazijos. Projektą vykdyti padėjo mokytojai Indra Tijūnaitienė, Vanda Jasevičienė, Mokinių taryba.

Projekto koordinatorė Violeta Serbintienė